Zubierin mukaan mediahuomion keskipisteenä olemisella puukottaja hallitsee koko spektaakkelia, uhrien kustannuksella.

Käräjätuomari antoi medialle luvan kuvata puukottajaa oikeudessa taas keskiviikkona.

Asianomistaja Hassan Zubierin mielestä puukottajan saama mediahuomio palvelee tämän terroristisia tavoitteita ja loukkaa uhreja.

Zubier kutsui lehdistön koolle pyytääkseen, ettei puukottajasta otettaisi enää kuvia koko oikeudenkäynnin aikana.

Turun terrori-iskun uhri Hassan Zubier kritisoi median terroristille antamaa näkyvyyttä.

Turun puukotusten oikeudenkäynti sai tiistaina farssimaisia piirteitä, kun kuultavana ollut syytetty Abderrahman Bouanane tuotiin lounastauon jälkeen takaisin istuntosaliin.

Puukottaja kieltäytyi istumasta tuolille, jolla oli juuri ennen lounasta istunut ja kertonut iskunsa motiiveista.

- Jokainen uusi asia jota käytän, vie minut helvettiin, Bouanane perusteli hämmentävää vaatimustaan.

Käräjätuomari Tapio Katajamäki yritti ensin neuvotella Bouananen kanssa, mutta päätyi lopulta poistamaan taipumattoman puukottajan oikeussalista.

Puolustusasianajaja vetosi tuomariin sanoen, ettei hänen päämiehensä ollut enää kuulemiselle soveltuvassa mielentilassa. Katajamäki määräsi istunnon päättyneeksi ja totesi, että puukottajan kuulemista yritetään jatkaa keskiviikkona.

Bouananen arvaamaton ja kaikin puolin epäasiallinen käytös on koko oikeudenkäynnin mittaan herättänyt paljon huomiota. Usein syytetyn käytös on noussut uutisotsikoihin asti.

Turun puukottaja yrittää hyötyä puukotuskäräjien mediahuomiosta, uskoo Hassan Zubier. RONI LEHTI

Uusi kuvauslupa

Yksi puukotuksen uhreista, Hassan Zubier, sanoo Iltalehdelle olevansa syvästi pettynyt siihen, että Bouanane on päässyt toistuvasti parrasvaloihin oikeussalissa ja mediassa. Zubier kokee, että olemalla huomion keskipisteenä Bouanane hallitsee koko spektaakkelia, uhrien kustannuksella.

Puukottajan poistuttua salista Katajamäki toi esille joidenkin median edustajien pyynnön, että istunnon alkua päästäisiin kuvaamaan keskiviikkoaamuna. Poikkeuksellinen kuvauslupa oli myönnetty tiistaina.

Istuntosalissa ollut Zubier vastusti ajatusta jyrkästi. Hän totesi asianajajansa välityksellä, että myöntämällä medialle kuvausluvan oikeus mahdollistaa Bouananen oman tavoitteen olla huomion keskipisteenä.

Käräjätuomari päätti uhrin vastustuksesta huolimatta antaa medialle keskiviikkonakin kuvausluvan.

Ei enää kuvia

Zubier kutsui heti iltapäivällä koolle lehdistötilaisuuden hotelillaan Turussa. Siellä hän kritisoi voimakkain sanankääntein suuntaa, johon uutisointi oikeudenkäynnistä on hänen mielestään menossa.

Erityisen pettynyt Zubier oli median pyyntöön saada vielä kolmas kuvauspäivä.

- Tulin tästä todella vihaiseksi. Medialla on ollut kaksi kuvauspäivää, joista ensimmäisellä terroristia kohdeltiin kuin julkkista, ja se tuntuu väärältä. Pyyntö kolmannesta kuvauspäivästä on mielestäni häpeällistä.

Zubier ihmettelee myös, miksi uhrien todistaessa maanantaina paikalla oli vain kourallinen median edustajia, kun taas puukottajan antaessa todistustaan tiistaina toimittajia ja kuvaajia oli oikeustalolla moninkertainen määrä.

- Miksei uhreja kunnioiteta enempää? Ehkä uhrien kertomukset eivät olleet kiinnostavia, ja terroristin kertomus tänään oli sata kertaa kiinnostavampi.

Zubier pitää oikeudenkäynnin seuraamista julkisuudessa tärkeänä, mutta toivoo uutisoinnin pysyvän itse asiassa. Hän vetoaa median edustajiin, ettei puukottajasta otettaisi enää uusia kuvia koko oikeudenkäynnin aikana.

- Medianäkyvyys on terroristin tavoite. Kun hänestä otetaan kuvia joka päivä ja hän on koko ajan keskiössä, hän määrää tahdin.

Zubier korostaa, ettei lausunnollaan edusta iskun muita uhreja, mutta sanoo uutisoinnin vaikuttaneen moniin kielteisesti.

- Uhrit ja omaiset ovat traumatisoituneita. He elävät tämän surun kanssa joka päivä, ja epäkunnioittava mediahuomio on siitä jokapäiväinen muistutus.